4 Tšhireletšego. Bajuda bao ba bego ba le bothopša ba be ba ka se boele paradeiseng ya kgonthe, eupša ba be ba tlo boela nageng ya kgole yeo e bilego mašope ka nywaga e 70, naga yeo e bego e tsebja ke ba sego kae feela ba bona. Dinageng tša mehleng ya Beibele go be go atile ditau, diphiri, mapogo le dibata tše dingwe. Monna wa lapa o be a ka ipotšiša gore: ‘Ke tlo šireletša bjang mosadi wa ka le bana? Go thwe’ng ka dinku le dikgomo—ke tlo di šireletša bjang?’ E be e tla ba ga tlhago go tshwenyega ka tsela yeo. Eupša nagana ka kholofetšo ya Modimo yeo e begilwego go Jesaya 11:6-9 le kamoo e swanetšego go ba e ile ya ba kgothatša ka gona. (Bala.) Ka mantšu ao a kgahlišago a theto, Jehofa o ile a kgonthišetša Bajuda bao ba bego ba le bothopša gore bona le diruiwa tša bona ba tla šireletšega. Tau e be e tla fula bjang ka kgopolo ya gore e be e ka se je dikgomo tša Bajuda. Babotegi bao ba be ba ka se boife dibata tše bjalo. Jehofa o ile a holofetša batho ba gagwe gore ba be ba tla šireletšega nageng yeo ba bego ba tla boela go yona ya Juda, gaešita le lešokeng le dithokgweng.—Hesek. 34:25.